  Майя Бывальцева 2016-тӥ арын 1-тӥ инвожоысен Россиысь Пенси фондлэн Удмуртиысь ёзэтэз сӧсыр нылпиосты йӧназъяны кулэ луись вузъёс но юрттӥськетъёс басьтэм понна коньдонэз берыктыны куронъёсты кутэ. Сыӵе эрикрадзы вань элькунысь 746 семьяослэн, но вазиськонъёс ӧй вал на. 7-тӥ пӧсьтолэзе журналистъёсын пумиськылыкуз со сярысь ивортӥз Россиысь Пенси фондлэн Удмурт элькунъя ёзэтэзлэн кивалтӥсез Алексей Бельтюков. Солэн верамезъя, со понна быдэссэ но анай капиталэз кутыны луэ, али солэн быдӟалаез 453 сюрс манет. Куриськонъёсты эскеронэз но коньдон висъянэз ӝоггес радъяны мед луоз шуыса, Пенси фондэ та ужпумен вырись вань удысэтъёс люкаськылӥзы ни — эм но мерлык эскеронъёсъя бюро, семья, демографи но мерлык политикая министерство. Анай капиталэз сӧсыр нылпиосты йӧназъянэ кутыны луонлык кылдӥз 2016-тӥ арын. Фондлэн Удмуртиысь улосвыл ёзэсъёсыз куриськонъёсты куто инвожоысен. Соку кивалтэт вузъёсын но юрттӥськетъёсын списокез юнматӥз (отчы пыризы нимысьтыз ваннаос, велосипедъёс, кроватьёс, коляскаос, креслоос). Нялтас вераса, 30-тӥ куарусёнозь Пенси фонд анай капиталлэсь оглюкетсэ сётыны куриськонъёсты кутэ. 2016-тӥ арын 25 сюрс манетсэ басьтыны луэ. ВАТСАН Анай капиталъя программа ужаны кутскем дырысен, Удмуртиысь Пенси фонд 92 сюрс 396 сертификатъёс сётӥз. Коньдонэз быдэсак яке люкетсэ басьтӥз 71 сюрс 30 адями. Со пӧлысь 54 сюрс 843 семьяос улон инты понна 20 миллиард 200 миллион манет тыр кредитъёссэс ворсазы, 13 сюрс 501 семья озьы ик улон интыен югдурзэ тупатӥз — 4 миллиард 500 миллион манет кошкиз кредитъёстэк улонни басьтыны, пуктыны яке выльдыны. Анай капиталэз нылпиосты дышетыны кутӥз 2 сюрс 665 адями, оглом 67 миллион манет, анайлэн вуоно пенсиезлы 21 адямилэсь куриськон вуиз, огъя 3,5 миллион манет тыр. Тегъёс: Удмуртия анайкапитал сӧсыръёс пиналъёс Пенсифонд  